ལོ་སྔོན་མ་ནུབ་ཕྱོགས་སུ་བོད་བརྒྱུད་ནང་པའི་ངོས་ནས་ཤུགས་རྐྱེན་ཆེ་ཤོས་གྲས་རིག་པ་ཆོས་ཚོགས་ཀྱི་དབུ་འཛིན་བསོད་རྒྱལ་རིན་པོ་ཆེ་ལ་འཁྲིག་སྤྱོད་དང་འབྲེལ་བའི་ཐོག་ནས་ཉེས་འཛུགས་བྱས་ཡོད་པ་དང་།གནས་ཚུལ་དེ་ལ་བརྟེན་ནས་གཅིག་ལ་གཉིས་བརྒྱུད་དང་ཕྱི་ནང་ལག་འབྲེལ་གྱི་ཐོག་ནས་ཁྱབ་སྤེལ་ཤུགས་ཆེན་པོ་བྱས།ངོ་དེབ་སོགས་སྤྱི་ཚོགས་འབྲེལ་མཐུད་ཀྱི་དྲ་རྒྱ་ཁག་ཏུ་བོད་པ་ཁག་ཅིག་གིས་བོད་བརྒྱུད་ནང་བསྟན་དང་ལྷག་པར་དུ་ཆོས་བརྒྱུད་ཁག་ཅིག་ལ་ཆེད་དུ་དམའ་འབེབས་དང་ཁ་རྡུང་བཏང་སོང་།ད་དུང་ཆོས་ཕྱོགས་ཀྱི་མི་སྣ་བླ་སྤྲུལ་དང་དགེ་བཤེས་ཐོན་ཟིན་པ་དང་བསླབ་པ་སློབ་གཉེར་གནང་བཞིན་པ་ཁག་ཅིག་གིས་ཀྱང་ཁ་རྡུང་དང་ཉེས་འཛུགས་གནང་ཡོད་པ་རེད།དེའི་རྗེས་སུ་ཨ་རིར་ཡོད་པའི་༧གོང་ས་མཆོག་གི་ཐེབས་རྩའི་དབུ་འཛིན་རྣམ་རྒྱལ་གྲྭ་ཚང་གི་བླ་མ་བསྟན་འཛིན་དོན་ལྡན་ལའང་དེ་མཚུངས་ཀྱི་ཉེས་འཛུགས་བྱས་པར།ཕྱོགས་ངོས་གཅིག་ནས་འཇམ་ཐིང་ངེར་བཞུགས་ཀྱང་ཕྱོགས་གཞན་ནས་འཁོན་ལན་གྱི་ཚུལ་དུ་ཉེས་འཛུགས་མང་པོ་བྱས་སོང་།